Boek: Megaboere | Maroela Media
Hy bied nie net interessante profiele oor gevestigde en opkomende boere met uitsonderlike ondernemingsgees nie; hy probeer die suksesresep ontrafel wat hedendaagse boere in staat stel om die aarde op volhoubare wyse te benut. Of jy self aan die stuur van ’n boerderyonderneming staan en of jy bloot nostalgies voel oor jou voorgeslagte se geskiedenis wat op boereplase beslag gekry het, een ding is seker: jy sal verwonderd staan oor die kreatiwiteit en vernuf wat dit verg om Suid-Afrika se voedselmandjie vol te hou.
Volg vir Wynand op paaie wat lei tot die verste uithoeke van die land en ontdek die grondbeginsels wat van boere pro-aktiewe entrepreneurs en sakemanne met visie maak.
Gevestigde en voornemende boere sal aanklank vind by dié inspirerende boek. Die boek bied ook interessante insigte oor entrepreneurskap en sakevernuf en dek die suksesverhale van onder andere Jean Engelbrecht (Rust en Vrede), die Retiefs van Van Loveren-wynplaas en vele ander.
Wynand Dreyer het as vervaardiger, regisseur en joernalis diep spore in die Suid-Afrikaanse film- en TV-bedryf getrap. Hy is eienaar van Khaki-produksies wat die Megaboere-reeks vir kykNET vervaardig.
Boek: Die Spreuke 31-vrou